送袁仲野赴毘陵
作者：陸文圭
朝代：宋

paragraphs: 儒吏不相得，異器如薰蕕。
儒視吏不屑，吏嫉儒爲仇。
俗儒不知變，譊譊孔與周。
事叢委不理，言大怍不酬。
嗟乎鉛槧生，謝此刀筆流。
安得經濟手，一洗吾儕羞。
當路有達官，鄰境逢仁侯。
留情案牘間，舉人拔其尤。
君抱汲古學，才識推兼優。
肯隨雞鶩爭，會偕鸞鵠游。
高風動寥廓，茲土豈淹留。
獨憐老知己，青燈守荒丘。
不堪明時用，空懷當世憂。
斯文付後死，已矣復焉求。